## Pravilnik o načinu i rokovima obračunavanja i plaćanja naknade na emisiju u okoliš ugljikovog dioksida

### NN 77/2007 (25.7.2007.), Pravilnik o načinu i rokovima obračunavanja i plaćanja naknade na emisiju u okoliš ugljikovog dioksida

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

2444

Na
temelju članka 17. stavka 2. Zakona o Fondu za zaštitu okoliša i energetsku
učinkovitost (»Narodne novine« br. 107/03), ministrica
zaštite okoliša, prostornog uređenja i graditeljstva uz suglasnost ministra
gospodarstva, rada i poduzetništva donosi

## PRAVILNIK

### O NAČINU I ROKOVIMA OBRAČUNAVANJA I PLAĆANJA NAKNADE NA EMISIJU U OKOLIŠ UGLJIKOVOG DIOKSIDA

Članak 1.

Ovim
se Pravilnikom propisuju način i rokovi obračunavanja i plaćanja naknade na
emisije u okoliš ugljikovog dioksida (u daljnjem
tekstu: CO2).

Članak 2.

Pojedini
pojmovi u smislu ovoga Pravilnika imaju sljedeća značenja:

–
obračunsko razdoblje je razdoblje jedne kalendarske godine,

–
naredno obračunsko razdoblje je razdoblje kalendarske godine koja slijedi nakon
godine u kojoj se donosi rješenje,

–
prethodno obračunsko razdoblje je razdoblje kalendarske godine koja prethodi
godini u kojoj se donosi rješenje.

Članak 3.

(1)
Osnovica za obračun naknade je godišnja količina emisije CO2
u tonama, prema podacima iz Katastra emisija u okoliš.

(2)
Za obveznike plaćanja naknade koji nisu u propisanom roku dostavili podatke o
emisijama ili su dostavili nepotpune podatke u Katastar emisija u okoliš, Fond
za zaštitu okoliša i energetsku učinkovitost (u daljnjem tekstu: Fond)
izračunat će godišnju količinu emisije CO2 temeljem
drugih izvora podataka, na način propisan Pravilnikom o katastru emisija u
okoliš (»Narodne novine«, broj 36/96).

Članak 4.

(1)
Naknadu na emisiju CO2 plaćaju obveznici plaćanja
naknade na temelju rješenja Fonda.

(2)
Rješenje se sastoji od obračuna iznosa naknade za prethodno obračunsko
razdoblje i privremenog obračuna (akontacije) za naredno obračunsko razdoblje.

(3)
Obračun iznosa naknade za prethodno obračunsko razdoblje utvrđuje se na temelju
podataka o godišnjoj količini emisije CO2 iz
prethodnoga obračunskog razdoblja te iznosa jedinične naknade i korektivnih
poticajnih koeficijenata propisanih Uredbom o jediničnim naknadama, korektivnim
koeficijentima i pobližim kriterijima i mjerilima za utvrđivanje naknade na
emisiju u okoliš ugljikovog dioksida.

(4)
Privremeni obračun (akontacija) za naredno obračunsko razdoblje temelji se na
obračunu iz stavka 3. ovoga članka.

(5)
Rješenjem o plaćanju naknade određuje se obvezniku plaćanja naknade dinamika
plaćanja naknade u obrocima, i to:

–
mjesečno: za ukupni iznos naknade veći ili jednak 12.000.000,00 kn,

–
tromjesečno: za ukupni iznos naknade veći ili jednak 20.000,00 kn, a manji od
12.000.000, 00 kn

–
godišnje: za ukupni iznos naknade manji od 20.000,00 kn.

(6)
Rješenje o plaćanju naknade Fond donosi najkasnije do 31. prosinca tekuće
godine.

Članak 5.

(1)  Obveznici plaćanja naknade dužni su
uplaćivati Fondu obroke utvrđene sukladno članku 4. stavku 3, 4. i 5. ovoga
Pravilnika u rokovima utvrđenim rješenjem.

(2)
Ako je iznos prethodno uplaćenih obroka u prethodnom obračunskom razdoblju veći
od obračuna za prethodno obračunsko razdoblje, Fond će za utvrđeni preplaćeni
iznos umanjiti privremeni obračun naknade za naredno obračunsko razdoblje.

(3)
Ako je iznos prethodno uplaćenih obroka u prethodnom obračunskom razdoblju
manji od obračuna za prethodno obračunsko razdoblje, Fond će za utvrđeni manje
uplaćeni iznos uvećati iznos naknade za naredno obračunsko razdoblje.

Članak 6.

(1)
U slučaju trajnog zatvaranja pojedinačnog izvora emisije CO2
u tekućoj godini privremeni obračun (akontacija) za naredno obračunsko
razdoblje neće sadržavati obračun naknade za emisije iz zatvorenog izvora.

(2)
Obračun iznosa naknade za godinu u kojoj je pojedinačni izvor emisije CO2 zatvoren Fond utvrđuje na temelju prijavljenih emisija
u Katastar emisija u okoliš, odnosno na drugi način sukladno ovom Pravilniku.

Članak 7.

(1)
Obveznik plaćanja naknade dužan je prijaviti Fondu i:

–
promjenu vlasništva, zakupa, posjeda ili drugog prava na pojedinačni izvor
emisije CO2,

–
početak rada novoga pojedinačnog izvora emisije CO2,

–
datum trajnog zatvaranja postojećega pojedinačnog izvora emisije CO2.

(2)
Prijavu iz stavka 1. ovoga članka obveznik plaćanja naknade dužan je obaviti u
roku 15 dana od dana nastanka promjene.

Članak 8.

Fond
će, na zahtjev obveznika plaćanja naknade, donijeti rješenje za plaćanje
naknade i za obračunsko razdoblje kraće od kalendarske godine u slučaju
prestanka poslovanja, statusne promjene ili promjene djelatnosti obveznika
plaćanja.

Članak 9.

(1)
Iznimno od odredbi članka 4. stavaka 3. i 4. ovoga Pravilnika privremeni
obračun iznosa naknade za emisiju CO2 u 2007. godini
obavit će se na temelju podataka iz Katastra emisija u okoliš za 2005. godinu
te na temelju podataka o ostvarenoj dobiti u poslovanju prije oporezivanja i
ulaganjima u energetsku učinkovitost, obnovljive izvore energije i ostale mjere
smanjivanja emisije CO2 i drugih stakleničkih plinova
u 2005. godinu, i to u visini od 40% utvrđene obveze.

(2)
Rješenje za privremeni obračun naknade iz stavka 1. ovoga članka Fond će
donijeti najkasnije do 1. listopada 2007. godine.

Članak 10.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-03/07-01/1

Urbroj: 531-01-07-1

Zagreb,
17. srpnja 2007.

Ministrica

**Marina Matulović Dropulić,
dipl. ing. arh., v. r.**

Pravilnik, NN 77/2007-2444
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)